## Pravilnik o brodarskim knjižicama i dozvolama za ukrcaj

### NN 56/2000 (6.6.2000.), Pravilnik o brodarskim knjižicama i dozvolama za ukrcaj

# MINISTARSTVO POMORSTVA, PROMETA I VEZA

**1241**

Na temelju članka 205. i članka 237. stavka 2. Zakona
o plovidbi unutarnjim vodama (»Narodne novine«, br.
19/98) ministar pomorstva, prometa i veza Republike Hrvatske,
donosi

## PRAVILNIK

### O BRODARSKIM KNJIŽICAMA I DOZVOLAMA ZA UKRCAJ

I. OPĆE ODREDBE

Članak 1.

(1) Brodarsku knjižicu mora imati državljanin Republike
Hrvatske ukrcan kao član posade broda upisanog u Upisnik
brodova Republike Hrvatske.

(2) Brodarskom knjižicom dokazuje se identitet i hrvatsko
državljanstvo, stručna osposobljenost, zdravstvena
sposobnost, svojstvo u kojem je osoba ukrcana i trajanje službe
na brodu upisanom u Upisnik brodova Republike Hrvatske.

Članak 2.

(1) Dozvolu za ukrcaj mora imati strani državljanin ili osoba
bez državljanstva ukrcana kao član posade broda upisanog
u Upisnik brodova Republike Hrvatske.

(2) Dozvolom za ukrcaj dokazuje se identitet, stručna osposobljenost,
zdravstvena sposobnost, svojstvo u kojem je osoba ukrcana i trajanje
službe na brodu upisanom u Upisnik brodova Republike Hrvatske.

Članak 3.

(1) Brodarska knjižica, odnosno Dozvola za ukrcaj može
se izdati osobi koja je:

1. navršila 15 godina života,

2. tjelesno i duševno zdrava i sposobna za obavljanje određenih
poslova na brodu.

(2) Prije izdavanja Brodarske knjižice odnosno Dozvole za
ukrcaj utvrđuje se identitet osobe.

(3) Brodarska knjižica odnosno Dozvola za ukrcaj je neprenosiva
osobna isprava koju je njezin imatelj dužan imati kada je
ukrcan kao član posade broda upisanog u Upisnik brodova
Republike Hrvatske.

II. BRODARSKA KNJIŽICA

Članak 4.

Brodarska knjižica sadrži:

1. natpis »Republika Hrvatska« s utisnutim grbom Republike
Hrvatske i naziv »BRODARSKA KNJIŽICA«,

2. oznaku i broj serije, te broj pod kojim je Brodarska knjižica
zavedena u Upisnik izdanih brodarskih knjižica,

3. ime i prezime, jedinstveni matični broj građana,
datum, mjesto, općina ili grad i država rođenja
te državljanstvo imatelja Brodarske knjižice,

4. brojčanu oznaku stranice,

5. nazive mjesta, općine ili grada i države, gdje prebiva
imatelj Brodarske knjižice,

6. mjesto za fotografiju (format 3,5 x 4 cm) i potpis
imatelja Brodarske knjižice,

7. naziv tijela koje je izdalo Brodarsku knjižicu, te mjesto
i datum izdavanja Brodarske knjižice,

8. rok važenja Brodarske knjižice,

9. mjesto za potpis osobe ovlaštene za izdavanje Brodarske
knjižice,

10. podatke o osposobljenosti (upisuju se podaci o tome za koje
je poslove na brodu imatelj Brodarske knjižice osposobljen
i svaka osposobljenost koju stekne ili mu se prizna u plovidbi
na unutarnjim vodama nakon izdavanja Brodarske knjižice,
s naznakom isprave na temelju koje je osposobljenost utvrđena,
naziv tijela koje je ispravu izdalo te broj i datum izdavanja
isprave),

11. podatak o liječničkom pregledu (upisuju se podaci
o zdravstvenoj ustanovi koja je izdala uvjerenje, o zdravstvenoj
sposobnosti imatelja Brodarske knjižice s brojem i datumom
izdavanja te o službi na brodu za koju je zdravstveno sposoban),

12. podatke o krvnoj grupi i RH faktoru imatelja Brodarske knjižice,

13. mjesto za unošenje viza,

14. podatke o ranijim ukrcajima na brodove upisane u Upisnik brodova
Republike Hrvatske (upisuju se podaci o trajanju ranijih ukrcanja
imatelja Brodarske knjižice prije izdavanja nove Brodarske
knjižice - prema kategorijama plovidbe, uz naznaku broja
prethodne Brodarske knjižice i mjesta izdavanja iste),

15. podatke o ukrcanju i iskrcanju (upisuju se podaci o ukrcanju,
odnosno iskrcanju imatelja Brodarske knjižice, s imenom luke
i datumom ukrcanja odnosno iskrcanja, svojstvu u kojemu je brodarac
ukrcan, imenu i vrsti broda, imenu luke upisa broda, vrsti i snazi
pogonskog postrojenja broda, kategoriji plo-vidbe broda i vremenu
koje je imatelj Brodarske knjižice proveo na brodu), te ime,
prezime i potpis zapovjednika, odnosno ovlaštene osobe koja
je upisala i ovjerovila podatke,

16. podatke o oduzimanju ovlaštenja - svjedodžbe (upisuju
se podaci o oduzimanju ovlaštenja - svjedodžbe za obavljanje
službe na brodu, s naznakom: koje je tijelo, kada, pod kojim
brojem i za koje vrijeme, donijelo rješenje o oduzimanju
ovlaštenja, serijski broj i datum izdavanja oduzetog ovlaštenja
- svje-dodžbe, te naziv tijela koje ga je izdalo),

17. mjesto za napomene.

III. DOZVOLA ZA UKRCAJ

Članak 5.

Dozvola za ukrcaj sadrži:

1. natpis »Republika Hrvatska« s utisnutim grbom Republike
Hrvatske i naziv »DOZVOLA ZA UKRCAJ«,

2. oznaku i broj serije, te broj pod kojim je Dozvola za ukrcaj
zavedena u Upisnik izdanih dozvola za ukrcaj,

3. ime, prezime, datum, mjesto, općina ili grad i država
rođenja, te državljanstvo imatelja Dozvole za ukrcaj,

4. brojčanu oznaku stranice,

5. nazive mjesta, općine ili grada i države gdje prebiva
imatelj Dozvole za ukrcaj,

6. mjesto za fotografiju (format 3,5 x 4 cm) i potpis
imatelja Dozvole za ukrcaj,

7. naziv tijela koje je izdalo Dozvolu za ukrcaj, te mjesto i
datum izdavanja,

8. rok važenja Dozvole za ukrcaj,

9. mjesto za ime, prezime i potpis osobe ovlaštene za izdavanje
Dozvole za ukrcaj,

10. podatke o osposobljenosti (upisuju se podaci o tome za koji
je posao na brodu imatelj Dozvole za ukrcaj osposobljen i svaka
osposobljenost koju stekne ili mu se prizna u plovidbi na unutarnjim
vodama nakon izdavanja Dozvole za ukrcaj, s naznakom isprave na
temelju koje je osposobljenost utvrđena, naziv tijela koje
je ispravu izdalo, te broj i datum izdavanja isprave),

11. podatke o liječničkom pregledu (upisuje se naziv
zdravstvene ustanove koja je izdala liječničko uvjerenje,
broj i datum izdavanja liječničkog uvjerenja, te
naziv službe na brodu za koju je imatelj Dozvole za ukrcaj
sposoban),

12. podatke o krvnoj grupi i RH faktoru imatelja Dozvole za ukrcaj,

13. podatke o ukrcanju i iskrcanju (upisuju se podaci o ukrcanju
odnosno iskrcanju imatelja Dozvole za ukrcaj, s imenom luke i
datumom ukrcanja odnosno iskrcanja, svojstvu u kojemu je imatelj
Dozvole za ukrcaj ukrcan, imenu i vrsti broda, vrsti i snazi pogonskog
postrojenja broda, vremenu koje je imatelj Dozvole za ukrcaj proveo
na brodu), te ime, prezime i potpis zapovjednika odnosno ovlaštene
osobe koja je upisala i ovjerovila podatke,

14. podatke o oduzimanju ovlaštenja - svjedodžbe (upisuju
se podaci o oduzimanju ovlaštenja - svjedodžbe za obavljanje
poslova na brodu, s naznakom: koje je tijelo, kada, pod kojim
brojem i za koje vrijeme donijelo rješenje o oduzimanju ovlaštenja,
serijski broj i datum izdavanja oduzetog ovlaštenja - svjedodžbe
te naziv tijela koje ga je izdalo),

15. mjesto za napomene.

Članak 6.

Brodarska knjižica i Dozvola za ukrcaj tiskaju se na hrvatskom
jeziku i u prijevodu na njemačkom, a podaci se unose na
hrvatskom jeziku i latiničnom pismu.

IV. ROKOVI VAŽENJA BRODARSKE KNJIŽICE I DOZVOLE
ZA UKRCAJ

Članak 7.

(1) Brodarska knjižica izdaje se s rokom važenja od
10 godina za osobe koje su navršile 18 godina života,
a za mlađe s rokom važenja od 5 godina.

(2) Brodarska knjižica je valjana ako sadrži podatke
o važećem liječničkom pregledu njezina
imatelja u skladu s propisima o zdravstvenom nadzoru članova
posade.

Članak 8.

(1) Dozvola za ukrcaj izdaje se s rokom važenja od 5 godina.

(2) Dozvola za ukrcaj valjana je ako sadrži podatke o važećem
liječničkom pregledu njezina imatelja u skladu s
propisima o zdravstvenom nadzoru članova posade.

V. NADLEŽNOST IZDAVANJA BRODARSKE KNJIŽICE I
DOZVOLE ZA UKRCAJ

Članak 9.

(1) Brodarsku knjižicu i Dozvolu za ukrcaj izdaje kapetanija
nadležna prema prebivalištu podnositelja zahtjeva i
to sukladno članku 206. Zakona o plovidbi unutarnjim vodama.

(2) Za državljane Republike Hrvatske s prebivalištem
izvan područja kapetanija iz stavka 1. ovoga članka,
i za hrvatske državljane s prebivalištem izvan Republike
Hrvatske za izdavanje Brodarskih knjižica nadležna je
ona kapetanija kojoj je podnesen zahtjev.

VI. POSTUPAK IZDAVANJA BRODARSKE KNJIŽICE I DOZVOLE
ZA UKRCAJ

Članak 10.

(1) Zahtjev za izdavanje Brodarske knjižice podnosi se nadležnoj
kapetaniji, a sadrži podatke koji se upisuju u Brodarsku
knjižicu.

(2) Uz zahtjev za izdavanje Brodarske knjižice podnositelj
zahtjeva prilaže:

1. preslik domovnice - ako zahtjev podnosi poštom, odnosno
daje osobnu iskaznicu ili drugu ispravu iz koje se može utvrditi
identitet i državljanstvo na uvid - ako zahtjev predaje osobno,

2. liječničko uvjerenje, izdano sukladno propisima
o zdravstvenom nadzoru članova posade brodova upisanih
u Upisnik brodova Republike Hrvatske. Liječničko
uvjerenje može izdati samo ovlaštena zdravstvena ustanova,
odnosno liječnička ordinacija koja posjeduje odgovarajuće
rješenje Ministarstva zdravstva Republike Hrvatske,

3. preslik isprave o stečenoj ili priznatoj osposobljenosti
za obavljanje poslova u trgovačkoj mornarici,

4. preslik ovlaštenja - svjedodžbe odnosno diplome o
završnom ispitu, ovisno o završenoj školi,

5. potvrdu - izvadak o plovidbenom stažu, o prijašnjim
ukrcanjima na brodove upisane u Upisnik brodova Republike Hrvatske,
ako je prije bio ukrcan na te brodove,

6. dvije fotografije (format 3,5 x 4 cm).

(3) Preslike priloga iz stavka 2., točke 1., 3. i 4. ovoga
članka, prilažu se uz predočenje izvornika
isprave na uvid kad se predaju osobno, odnosno ovjerovljene kad
se podnosi poštom.

Članak 11.

(1) Zahtjev za izdavanje Dozvole za ukrcaj podnosi se nadležnoj
kapetaniji, a sadrži podatke koji se upisuju u Dozvolu za
ukrcaj.

(2) Uz zahtjev za izdavanje Dozvole za ukrcaj podnositelj zahtjeva
prilaže:

1. presliku isprave o identitetu,

2. liječničko uvjerenje, izdano prema propisima
o zdravstvenom nadzoru članova posade brodova upisanih
u Upisnik brodova Republike Hrvatske. Liječničku
svjedodžbu može izdati samo ovlaštena zdravstvena
ustanova, odnosno liječnička ordinacija koja posjeduje
odgovarajuće rješenje Ministarstva zdravstva Republike
Hrvatske,

3. presliku isprave o stečenoj i priznatoj osposobljenosti
u trgovačkoj mornarici,

4. presliku ovlaštenja - svjedodžbe odnosno diplome
o završnom ispitu, ovisno o završenoj školi,

5. presliku Dozvole za stalno nastanjenje odnosno za privremeni
boravak u Republici Hrvatskoj,

6. presliku Dozvole za zasnivanje radnog odnosa - radna viza,

7. dvije fotografije (format 3,5 x 4 cm).

(3) Preslike priloga iz stavka 2. točke 1., 3., 4., 5.
i 6. ovoga članka, prilažu se ovjerovljene kod nadležne
službe, uz predočenje izvornika isprave na uvid.

VII. UNOŠENJE PODATAKA U BRODARSKU KNJIŽICU
I DOZVOLA ZA UKRCAJ

Članak 12.

Nakon izdavanja Brodarske knjižice i Dozvole za ukrcaj osobama
koje se ukrcavaju na brodove upisane u Upisnik brodova Republike
Hrvatske, podatke predviđene ovim Pravilnikom za unošenje
u Brodarsku knjižicu odnosno Dozvola za ukrcaj upisuju:

1. brodar odnosno vlasnik broda - podatke o ukrcaju i iskrcaju
zapovjednika broda uz predočenje pisanog naloga za ukrcaj
odnosno iskrcaj zapovjednika,

2. zapovjednik broda ili časnik koji ga zamjenjuje - podatke
o ukrcaju i iskrcaju ostalih članova posade,

3. ovlašteni liječnik - podatke o krvnoj grupi i RH
faktoru,

4. policijska uprava odnosno policijska postaja na čijem
se području nalazi prebivalište podnositelja zahtjeva
- vizu,

5. kapetanija nadležna za izdavanje Brodarske knjižice
odnosno Dozvole za ukrcaj, a u inozemstvu - diplomatsko ili konzularno
predstavništvo Republike Hrvatske.

Članak 13.

(1) Svako unošenje podataka u Brodarsku knjižicu odnosno
Dozvola za ukrcaj mora biti potpisano od ovlaštene osobe
i ovjerovljeno pečatom broda, brodara ili vlasnika broda,
odnosno nadležnog tijela. Ispod potpisa ispisuje se u zagradi
tiskanim slovima ime i prezime potpisnika.

(2) Pri iskrcaju člana posade broda, trajanje službe
na brodu upisuje se u isprave iz stavka 1. ovoga članka
brojevima i slovima.

Članak 14.

(1) Da podaci o ukrcaju ili iskrcaju uneseni u Brodarsku knjižicu,
odnosno u Dozvolu za ukrcaj izdano osobama koje se ukrcavaju na
brodove upisane u Upisnik brodova Republike Hrvatske, odgovaraju
podacima o ukrcaju ili iskrcaju unesenim u popis posade, ovjerovljuje
tijelo određeno propisima, a ako je ukrcaj odnosno iskrcaj
obavljen u inozemstvu - diplomatsko odnosno konzularno predstavništvo
Republike Hrvatske.

(2) Ako zapovjednik broda upisanog u Upisnik brodova Republike
Hrvatske ukrca ili iskrca osobu u luci strane države u kojoj
nema diplomatskog ili konzularnog predstavništva Republike
Hrvatske, unijet će u Brodarsku knjižicu odnosno Dozvolu
za ukrcaj, umjesto ovjere iz stavka 1. ovoga članka, bilješku
da je ukrcaj odnosno iskrcaj upisan u Brodski dnevnik, s naznakom
knjige i stranice Brodskog dnevnika na kojoj je bilješka
upisana. Takvu bilješku zapovjednik broda trgovačke
mornarice Republike Hrvatske ovjerovljuje svojim potpisom i pečatom.

(3) Dolaskom u prvu hrvatsku luku ili luku u kojoj postoji diplomatsko
odnosno konzularno predstavništvo, kapetanija i diplomatsko
odnosno konzularno predstavništvo također će ovjeroviti
ukrcaj odnosno iskrcaj.

VIII. ZAMJENA BRODARSKE KNJIŽICE I DOZVOLE ZA UKRCAJ

Članak 15.

Brodarska knjižica odnosno Dozvola za ukrcaj zamijenit će
se novom:

1. kada joj istekne važenje propisano u članku 7.
i 8. ovoga Pravilnika,

2. kada se rubrike predviđene za upis podataka popune podacima,

3. kada se istroši ili ošteti toliko da postane neupotrebljiva,

4. kada imatelj Brodarske knjižice odnosno Dozvole za ukrcaj
promijeni ime ili prezime,

5. kada izgled imatelja Brodarske knjižice odnosno Dozvole
za ukrcaj ne odgovara više njegovom izgledu na fotografiji
u Brodarskoj knjižici odnosno Dozvoli za ukrcaj ili kad se
ošteti fotografija,

6. kada postoji drugi valjani razlog.

Članak 16.

Za zamjenu Brodarske knjižice odnosno Dozvole za ukrcaj na
osnovi bilo koje točke prethodnog članka imatelj
Brodarske knjižice odnosno Dozvole za ukrcaj podnosi zahtjev
s potrebnim prilozima kako je određeno ovim Pravilnikom.

Članak 17.

(1) U novu Brodarsku knjižicu odnosno Dozvolu za ukrcaj unose
se svi podaci o ranijim ukrcanjima na brodove upisane u Upisnik
brodova Republike Hrvatske.

(2) Ako je ranije izdana isprava iz stavka 1. ovoga članka
popunjena ili je postala neupotrebljiva, zbirni podaci o ranijim
ukrcanjima što ih ona sadrži prenose se u novu s naznakom
broja i datuma izdavanja stare isprave i tijela koje je ispravu
izdalo.

IX. NESTANAK BRODARSKE KNJIŽICE I DOZVOLE ZA UKRCAJ

Članak 18.

(1) Nestanak Brodarske knjižice odnosno Dozvole za ukrcaj
u Republici Hrvatskoj imatelj je dužan prijaviti tijelu koje
je knjižicu odnosno dozvolu izdalo.

(2) Nestanak isprave iz stavka 1. ovoga članka u inozemstvu,
imatelj je dužan prijaviti najbližem diplomatskom ili
konzularnom predstavništvu Republike Hrvatske, a nakon povratka
u Republiku Hrvatsku - tijelu iz stavka 1. ovoga članka.

(3) Nadležno tijelo će nestalu putnu ispravu rješenjem
proglasiti nevažećom.

(4) Protiv rješenja iz stavka 3. ovoga članka žalba
nije dopuštena.

(5) Rješenje iz stavka 3. ovoga članka objavit će
se u »Narodnim novinama« o trošku stranke.

(6) U slučajevima propisanim u ovom članku primjenjuje
se odredba iz članka 16. ovoga Pravilnika.

X. OČEVIDNIK IZDATIH BRODARSKIH KNJIŽICA I
DOZVOLA ZA UKRCAJ

Članak 19.

(1) Očevidnik Brodarskih knjižica odnosno Dozvola
za ukrcaj vodi tijelo koje ih izdaje, automatskom obradom podataka
i odgovarajućim knjigama.

(2) Očevidnik koji se vodi u odgovarajućim knjigama
sastoji se od:

1. zbirke isprava (u koju se ulažu svi zahtjevi i prilozi
koji se odnose na predmetnu Brodarsku knjižicu odnosno Dozvolu
za ukrcaj),

2. Upisnika izdanih Brodarskih knjižica odnosno Dozvola za
ukrcaj (u koji se upisuju: redni broj Upisnika, klasa, datum izdavanja,
rok valjanosti, oznaka i broj serije, prezime i ime, jedinstveni
matični broj građana, datum, mjesto, općina ili
grad i država rođenja, državljanstvo, adresa prebivališta,
podaci o liječničkom pregledu i podaci o osposobljenosti
u trgovačkoj mornarici),

3. abecednog imenika (u koji se pored prezimena i imena osobe
upisuju redni broj, oznaka i broj serije).

(3) U Upisnik izdanih Dozvola za ukrcaj pored podataka navedenih
u točki 2. ovoga članka upisuje se i podatak o državljanstvu
osobe kojoj je isprava izdana.

(4) Nadležna kapetanija dat će podatke iz evidencije
Brodarskih knjižica odnosno Dozvole za ukrcaj:

1. osobi o kojoj se podaci vode u evidenciji na njezin osobni
zahtjev i uz naznaku u koju svrhu i namjenu traži podatke,

2. državnim tijelima koja zatraže podatke pod uvjetom
da su na temelju zakona ili drugog propisa ovlaštena tražiti
ili primiti takve podatke, odnosno u slučajevima kad bez
zatraženih podataka ne bi bila u stanju obavljati svoje zadatke,
odnosno kada te podatke nije moguće pribaviti ili ih je
moguće pribaviti samo uz nesrazmjerno visok trošak.

(5) Podaci iz stavka 1. ovoga članka izdaju se na pisani
zahtjev.

(6) U ostalim slučajevima i pod uvjetima koji nisu propisani
ovim člankom podaci se mogu izdati samo uz dozvolu Ministarstva
pomorstva, prometa i veza Republike Hrvatske.

XI. PRIJELAZNE I ZAVRŠNE ODREDBE

Članak 20.

Brodarske knjižice odnosno Dozvole za ukrcaj izdane osobama
ukrcanima na brodove upisane u Upisnik brodova Republike Hrvatske
prije stupanja na snagu ovoga Pravilnika, važe do isteka
roka na koji su izdane.

Članak 21.

Ministar pomorstva, prometa i veza u roku od 90 dana od dana stupanja
na snagu ovoga Pravilnika odredit će cijenu Brodarske knjižice
i Dozvole za ukrcaj.

Članak 22.

Obrazac Brodarske knjižice, obrazac Dozvole za ukrcaj, obrazac
zahtjeva za izdavanje odnosno zamjenu Brodarske knjižice
odnosno Dozvole za ukrcaj, te obrazac i način vođenja
očevidnika izdanih Brodarskih knjižica i Dozvola za
ukrcaj prilog su i čine sastavni dio ovoga Pravilnika.

Članak 23.

Na dan stupanja na snagu ovoga Pravilnika prestaju važiti:

1. Pravilnik o pomorskim knjižicama, brodarskim knjižicama
i odobrenjima za ukrcaj (»Narodne novine« br. 53/91),

2. Naredba o nadležnosti lučkih kapetanija odnosno
kapetanija pristaništa za izdavanje pomorskih knjižica
odnosno brodarskih knjižica i dozvola za ukrcaj (»Narodne
novine« br. 31/84).

Članak 24.

Ovaj Pravilnik stupa na snagu osmoga dana od dana objave u »Narodnim
novinama«.

Klasa: 011-01/00-02/13
Urbroj: 530-01-00-1
Zagreb, 22. svibnja 2000.

Ministar
pomorstva, prometa i veza
**mr. sc. Alojz Tušek,** v. r.

![](dodatni/374892.gif)

![](dodatni/374893.gif)

![](dodatni/374894.gif)

![](dodatni/374895.gif)

![](dodatni/374896.gif)

![](dodatni/374897.gif)

![](dodatni/374898.gif)

![](dodatni/374899.gif)

![](dodatni/374900.gif)

![](dodatni/374901.gif)

![](dodatni/374902.gif)

![](dodatni/374903.gif)

![](dodatni/374904.gif)

![](dodatni/374905.gif)

Pravilnik, NN 56/2000-1241
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)